**Rugăciune**

*Mariana Tasente*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

miluiește-mă Doamne cu

dimineți liniștite,

lasă-mi inspirația neîngrădită

în bucătăria unde îmi

prepar cafeaua.

aroma ei să dea viață

cuvintelor venite din

apusul de soare

ascuns de ramurile

ce ating cu blândețe

iarba necosită.

dă-mi strălucirea lunii,

aprinde-o candelă

să-mi păzească visele

de ispita stelelor din

ochii luminați de iubire.

dă-mi porția de soare,

împarte-o peste toți

cu mărinimie

și alungă duhul

tăcerilor apăsătoare.

Adu-mi înserarea,

mă iartă pe mine

visătoarea ce vrea să scrie

și mă izbăvește de

neîmplinire. Amin.